Kaapstad-treinspoor vir R1,4 mjd. reggeruk | Netwerk24
Deur Warda Meyer 05 Maart 2020 19:51
Fikile Mbalula (regs), minister van vervoer, saam met die Wes-Kaapse LUR vir vervoer, Bonginkosi Madikizela (links), en die Prasa-administrateur, Bongisizwe Mpondo. Foto: Twitter
Kaapstad se besige sentrale spoorlyn gaan ’n massiewe finansiële hupstoot van R1,4 miljard kry om die lyn wat reeds maande lank opgeskort is te herstel, sê Fikile Mbalula, minister van vervoer.
Met die enorme bedrag wat begroot word, sal probeer word om die Kaapse spoornetwerk weer op dreef te kry en weer ’n diens te verskaf vir die derduisende pendelaars wat sedert verlede jaar gestrand is.
Mbalula het Donderdag saam met Dikeledi Magadzi, sy adjunk, Bonginkosi Madikizela, die Wes-Kaapse LUR vir vervoer en openbare werke, en Bongisizwe Mpondo, administrateur van die Passasierspooragentskap van Suid-Afrika (Prasa), die trein van Kaapstad na Langa gehaal.
Mbalula het Prasa se swak administrasie blameer vir die patetiese toestand waarin die spoordienste in Kaapstad homself bevind.
Die sentrale lyn, wat tussen die Kaapstad-stasie en Khayelitsha- en Mitchells Plain-stasie via Langa en Bonteheuwel loop, is sedert November verlede jaar reeds opgeskort omdat die infrastruktuur gevandaliseer is.
Prasa-beamptes wys vir die minister van vervoer, Fikile Mbalula (met die blou pet), hoe gemeenskappe reg langs die spoorlyn bly. Foto: Twitter
As deel van die plan om vandalisme te voorkom, het die departement die groen lig gegee vir die bou van ’n 4 meter hoë betonversperring langs die spoorlyn wat ook die installering van veiligheidskameras sal insluit.
Mbalula sê daar sal stadig maar seker ’n herinstellingsfase van die treindiens op die sentrale lyn wees wat daagliks pendelaars van Langa, Mitchells Plain en Khayelitsha vervoer.
Hy sê die herstelplan sal na verwagting sowat R1,4 miljard kos en sal in fases gedoen word.
“Van Julie af sal busse gebruik word om pendelaars op die sentrale lyn te vervoer as ’n tussentydse oplossing vir openbare vervoer in die geraakte gebiede.”
Mbalula sê teen September sal daar daagliks elke 30 minute treine op dié lyn beskikbaar wees en ’n volle diens sal na verwagting teen April volgende jaar gelewer word met 232 treinreise per dag.
Hy het ook ’n beroep op gemeenskappe gedoen wat langs die spoorlyne bly om te verseker dat hul kinders en diere van die spoorlyne af wegbly.
Mbalula sê van die inwoners het hul plakkershutte reg langs die spoor gebou, wat die treindiens verder belemmer.
“Daar sal voortdurend met gemeenskappe vergader word om hul informele strukture op gevaarlike plekke te verwyder.”
Volgens Mbalula het die mense hiermee saamgestem en beloof om tydens die verskuiwing met owerhede saam te werk.
Mbalula het getwiet dat die regering die frustrasies van pendelaars, wat nou sonder ’n treindiens op die sentrale lyn sit, verstaan.
“Ons verstaan dat pendelaars nou meer moet betaal vir vervoer en twee of meer vervoermiddele moet gebruik om by hul bestemming uit te kom. Ons werk saam met die owerhede. Ons wil die geld terugkry en mens moet in hegtenis geneem word."
Government understands the frustrations experienced by the commuters who rely on the Central Line. It is well understood that commuters now need to pay more for transport and take two or more modes to get to their destinations. pic.twitter.com/IyAmfcC9ff
Mpondo, die Prasa-administrateur, het beloof dat ’n vloot van 80 busse in die tussentyd gebruik sal word terwyl Prasa die groot herstelwerk aan infrastruktuur aanpak. Die busse sal tussen stasies ry en passasiers per uur bedien.
Hy het benadruk dat hierdie busse nog nie verseker is nie en aangeskaf sal word sodra die departement van vervoer en die nasionale tesourie goedkeuring gee.
PRASA was run down and broken by people who stole money meant for trains. We are working with authorities, we want those monies back and people arrested. #FixingPRASA pic.twitter.com/UycnWIhqeW
Madikizela het verligting uitgespreek dat planne in plek is om die sentrale lyn weer op die been te bring en het pendelaars versoek om geduldig te wees.
Madikizela sê sowat 220 000 treinpendelaars is gestrand gelaat toe die treindiens verlede jaar gestop is en hulle nou alternatiewe vervoer moet gebruik.
“Prasa het onthul dat hulle oor die volgende ses maande met die rehabilitasie van infrastruktuur sal begin en dat dit betonmure van vier meter hoog sal insluit. Ek is baie tevrede met die vordering wat tot dusver gemaak is. Dit is ’n duidelike aanduiding wat die regering kan bereik as ons ons verskille opsysit.”
Meer oor: Fikile Mbalula | Transnet | Trein